**Өнер** — көркем образдар жүйесі арқылы адамның дүниетанымын, ішкі сезімін, жан дүниесіндегі құбылыстарды бейнелейтін қоғамдық сана мен адам танымының формасы.

Өнер өмірде болған оқиғаларды қаз-қалпында алмай, өзгертіп, түрлендіріп, көркем образдарды типтендіру арқылы сомдайтын эстетикалық құбылыс. Оны қоғамдық сананың өзге формаларынан даралайтын белгісі де адамның шындыққа деген эстетикалық қатынасы болып табылады. Өнердің мақсаты – дүниені, адам өмірін, қоршаған ортаны көркемдік-эстетикалық тұрғыдан игеру. Көркем шығарманың бел ортасында нақты бір тарихи жағдайда алынған жеке адам тағдыры, адамдардың қоғамдық қатынастары мен қызметтері тұрады. Олар суреткер қиялы арқылы өңделіп, көркем образдар түрінде беріледі. Шығарманың суреттеу тәсілі, құрылымдық келбеті, көркем бейне жасаудың материялдық арқауы өнер түрлерінің ерекшеліктерін айқындайды. Осыған сай өнердің:

* [көркем әдебиет](https://kk.wikipedia.org/wiki/%D0%9A%D3%A9%D1%80%D0%BA%D0%B5%D0%BC_%D3%99%D0%B4%D0%B5%D0%B1%D0%B8%D0%B5%D1%82),
* [музыка](https://kk.wikipedia.org/wiki/%D0%9C%D1%83%D0%B7%D1%8B%D0%BA%D0%B0),
* [мүсін](https://kk.wikipedia.org/wiki/%D0%9C%D2%AF%D1%81%D1%96%D0%BD),
* [кескіндеме](https://kk.wikipedia.org/wiki/%D0%9A%D0%B5%D1%81%D0%BA%D1%96%D0%BD%D0%B4%D0%B5%D0%BC%D0%B5),
* [театр](https://kk.wikipedia.org/wiki/%D0%A2%D0%B5%D0%B0%D1%82%D1%80),
* [кино](https://kk.wikipedia.org/wiki/%D0%9A%D0%B8%D0%BD%D0%BE),
* [би](https://kk.wikipedia.org/wiki/%D0%91%D0%B8),
* [сәулет](https://kk.wikipedia.org/wiki/%D0%A1%D3%99%D1%83%D0%BB%D0%B5%D1%82) өнері, т.б. түрлері бар.

Өнердің қызметін, қоғамдық сананың, адам танымының айрықша формасы ретіндегі ерекшелігін айқындайтын белгілі бір анықтама беру немесе оның адам өміріндегі маңызы мен мәнін анықтау жайлы тартыстар бүкіл мәдениет тарихында тоқталған жоқ. Өнер жайлы: “табиғатқа еліктеу”, “Құдайды тану”, “шындықты бейнелеу”, “сезім тілі”, т.б. анықтамалар берілді. Көптеген теорияшылар өнердің күрделілігі мен санқырлылығына сай оның мән-маңызын тек танымдық немесе идеялдық, яки эстетикалық деп біржақты қарастырушылар да болды. Осындай көзқарастарға қанағаттанбай өнертанушылар өнердің бойында таным да, шындықты көре білу де, жасампаздық та, көркем бейне де, [рәміз](https://kk.wikipedia.org/wiki/%D0%A0%D3%99%D0%BC%D1%96%D0%B7) сияқты көптеген мәселелер келісті үйлесімде, тығыз қарым-қатынаста деген тоқтамға келді. Өнер жеке тұлғаның жан-жақты дамып жетілуіне, оның эмоционалды күйіне, интеллектуалды өсуіне ықпал етіп, адамзаттың қордаланған сан ғасырлық мәдени тәжірибесінен, даналығынан сусындауға мүмкіндік береді. Өнер туындысы адам сезіміне қозғау салумен бірге, баяндалған оқиғаны басынан өткізгендей тебіреніске, [кейіпкердің](https://kk.wikipedia.org/wiki/%D0%9A%D0%B5%D0%B9%D1%96%D0%BF%D0%BA%D0%B5%D1%80) қуанышына сүйінген, қайғысына күйінген толғанысқа әкеледі, эстетикалық ләззәтқа бөлейді. Ол ерекше көркем образды рәміздер жүйесі арқылы, айрықша көркем тіл ретінде көрініп, адамдардың санасына жол табады. Адамның көркем шығармашылдық әрекеті сан алуан қалыпта дамып, ол өнердің түрлері, тектері, [жанрлары](https://kk.wikipedia.org/wiki/%D0%96%D0%B0%D0%BD%D1%80%22%20%5Co%20%22%D0%96%D0%B0%D0%BD%D1%80) ретінде таратылады.

Өнер теориясы бойынша көркем шығармаға негіз болған матерялдық арқауына байланысты өнер түрлерінің негізгі үш тобы туындайды:

1. мекендік немесе пластикалдық ([кескіндеме](https://kk.wikipedia.org/wiki/%D0%9A%D0%B5%D1%81%D0%BA%D1%96%D0%BD%D0%B4%D0%B5%D0%BC%D0%B5%22%20%5Co%20%22%D0%9A%D0%B5%D1%81%D0%BA%D1%96%D0%BD%D0%B4%D0%B5%D0%BC%D0%B5), [мүсін](https://kk.wikipedia.org/wiki/%D0%9C%D2%AF%D1%81%D1%96%D0%BD), [графика](https://kk.wikipedia.org/wiki/%D0%93%D1%80%D0%B0%D1%84%D0%B8%D0%BA%D0%B0), [көркем фото](https://kk.wikipedia.org/w/index.php?title=%D0%9A%D3%A9%D1%80%D0%BA%D0%B5%D0%BC_%D1%84%D0%BE%D1%82%D0%BE&action=edit&redlink=1), [архитектура](https://kk.wikipedia.org/wiki/%D0%90%D1%80%D1%85%D0%B8%D1%82%D0%B5%D0%BA%D1%82%D1%83%D1%80%D0%B0), т.б.) яғни, көркем бейнені кеңістікте түзетін өнер түрлері,
2. мезгілдік (сөз және музыка өнері), яғни көркем бейнелерді уақыт кеңістігінде құратын өнер түрлері.
3. мекенді-мезгілдік ([би](https://kk.wikipedia.org/wiki/%D0%91%D0%B8%22%20%5Co%20%22%D0%91%D0%B8), [актерлік өнер](https://kk.wikipedia.org/wiki/%D0%90%D0%BA%D1%82%D0%B5%D1%80%D0%BB%D1%96%D0%BA_%D3%A9%D0%BD%D0%B5%D1%80%22%20%5Co%20%22%D0%90%D0%BA%D1%82%D0%B5%D1%80%D0%BB%D1%96%D0%BA%20%D3%A9%D0%BD%D0%B5%D1%80) және осыған негізделген аралас түрлер – [театр](https://kk.wikipedia.org/wiki/%D0%A2%D0%B5%D0%B0%D1%82%D1%80), [кино](https://kk.wikipedia.org/wiki/%D0%9A%D0%B8%D0%BD%D0%BE), [телевизия](https://kk.wikipedia.org/w/index.php?title=%D0%A2%D0%B5%D0%BB%D0%B5%D0%B2%D0%B8%D0%B7%D0%B8%D1%8F&action=edit&redlink=1" \o "Телевизия (мұндай бет жоқ)), [эстрада](https://kk.wikipedia.org/wiki/%D0%AD%D1%81%D1%82%D1%80%D0%B0%D0%B4%D0%B0), [цирк](https://kk.wikipedia.org/wiki/%D0%A6%D0%B8%D1%80%D0%BA), т.б.), яғни көркем бейнені белгілі бір уақыт кеңістікте түзетін өнер түрлері.